Mundart im Saarland

Im Saarland werd widder Mundart gefleeschd,

dò hann ich mir nitt lang iwwerleeschd,

so se schwätze wie de Schnawwel gewaggs,

das iss fier mich jò nur e Klaggs!

Prämierd will ich dofier nitt werre,

mà dääd mich nur ins Fernsehn zerre,

dort missd ich schwätze druff unn nidder,

nä, nä, das wär mà doch sewidder.

Ich plabbere gär so fier mich,

allään dehemm in meiner Kisch,

unn falld mà ebbes Glòres inn,

an de Kischedisch hugg ich mich hinn,

spitz e Bleistift unn holle Babier,

unn alles ich mir dann nodier!

Manchmòl, ei der Daus,

kummt dòbei a ebbes raus,

das läs ich dann bei schlechdem Wedder,

änfach vòr mòl meinem Vedder,

der lacht so gär unn hat Humor,

drum läs´ ich´s demm seerschd mòl vòr,

kummd´s dò gudd ahn, iss màs gewiss,

dass mei Gedicht was worre iss.

Ess iss so scheen uff unserm Stern,

unn ich hann´s a aarisch gern,

wenn die Leit sich kinne freije,

sich mòl treffe, um se meije,

dòdezu gehehrt im Saarland hier,

imm a e Gläsje Bier,

unn weil Esse unn Trinke sesamme gehehrd,

hat sich bis heit noch känner beschwert,

wenns zum Bier ebbes Guddes gebbt,

weil das jò a die Stimmung hebt.

Dibbelabbes, Kneedel odder Lyoner,

kennt bei uns jeder Bewohner,

unn sogar die franzesich Kisch,

stett bei uns oft uffem Disch,

Pizzas dutt mà a noch wammsche,

oh, mir duhn nòh allem grammsche,

denn die Dewies, nòhm Alldaachs-Stress:

„Hauptsach iss, mir hann gudd gess!“

Paar Stinnscher gett mà in die Kneib,

änfach so zum Zeitvatreib,

trinkt dort ääner, sproochd e bissje,

mit emm Jääb unn Millersch Lissje,

trefft mà a noch Meijersch Henner,

unn der kennt sogar noch enner,

der kennt ääner, der dich kennt,

hat mimm Lissje mòl gepennt,

demm sei Mann derf das nitt wisse,

dass Ähs a dutt annere kisse,

oh, der Òmend iss gerett,

sefriede gett ma dann ins Bett,

deggd sich zu unn schloofd inn,

dobei getts ähm durch de Sinn:

Ihr kinnes glaawe, ess iss gewiss:

„Wie scheen doch unser kläänes Saarland iss!“

Helga Wolfram-Drumm